Pecanwood-moord: Seun soek borgtogHope Zinde saam met haar seun Mark. Foto: Facebook Mark Zinde (24), die seun van die voormalige TV-aanbieder Hope Zinde (50), sal na verwagting Vrydag in die Brits-landdroshof om borgtog aansoek doen. Zinde is Maandag in dié hof geskik bevind om verhoor te word nadat hy psigiatriese waarneming in die Weskoppies-hospitaal in Pretoria ondergaan het. Volgens die verslag wat aan die hof voorgelê is, is Zinde in staat om die hofverrigtinge te volg en ŉ betekenisvolle bydrae te lewer. Die verslag sê ook hy is in staat om te besef sy optrede was verkeerd en het aan geen sielkundige afwyking gely toe hy na bewering sy ma vermoor het nie. Francois Joubert, Zinde se regsverteenwoordiger, het aan die hof gesê hulle betwis die verslag, aangesien Zinde voor die hofsaak psigiatriese behandeling ondergaan het. Zinde staan tereg op aanklagte van moord en die besit van dwelms. Hy word daarvan beskuldig dat hy sy ma, ŉ voormalige joernalis, televisie-nuusaanbieder en direksielid van die SAUK, in hul huis in die Pecanwood-landgoed, naby Hartbeespoortdam in Noordwes, vermoor en haar liggaam in haar motor se kattebak versteek het. Kristalmetamfetamien ter waarde van R350 is ten tyde van sy inhegtenisneming in sy besit gevind. Hope se liggaam is op 11 Junie in die kattebak gevind. Sy is glo ŉ paar dae voor haar liggaam gevind is, vermoor. Lees alle vorige berigte oor Hope Zinde op Maroela Media.